## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2015. szeptember 11-i rendkívüli üléséről***

*J E G Y Z Ő K Ö N Y V*

|  |  |  |  |
| --- | --- | --- | --- |
| *Készült*: | Körmend Város Önkormányzata Képviselő-testületének 2015. szeptember 11-i rendkívüli üléséről | | |
| *Jelen vannak:*  *Távol van:* | Bebes István, Szabó Ferenc, Auer Miklós, Bán Miklós, Ferencz Gyula, Faragó Gábor, Tompa László, Czvitkovics Gyula Csák Tamás, Geosics László, dr. Hadnagy Ádám, Tóth Gábor képviselő-testületi tagok  --  S | |  |
| *Tanácskozási joggal meghívottak közül megjelent:* | |  |  |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője | |  |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 08 óra 10 perckor megnyitja.

Bebes István polgármester kéri a kiküldött napirend elfogadását.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Tájékoztató a menekültek ideiglenes befogadásának körmendi körülményeiről.

Előadó: **Dr. Tiborcz János megyei rendőr főkapitány**

**Hollósi Gábor a rendészeti szakközépiskola igazgatója**

**N A P I R E N D:**

**1./ Tájékoztató a menekültek ideiglenes befogadásának körmendi körülményeiről.**

Bebes István polgármester köszönti a jelenlévőket, valamint a sajtó képviselőit. Külön köszönti Dr. Tiborcz Jánost, Vas megye rendőrfőkapitányát, Hollósi Gábort a Körmendi Rendészeti Szakközépiskola igazgatóját, Popovicsné dr. Tisza Edit asszonyt, a Vas Megyei Kormányhivatal igazgatóját, Gombásné Nardai Ibolya asszonyt, a Körmendi Járási Hivatal vezetőjét, Németh Zoltán körmendi plébánost, Bana Tibor országgyűlési képviselőt, Andor Gábort a Bevándorlási és Állampolgársági Hivatal képviseletében.

Bebes István polgármester elmondja, hogy a rendkívüli ülés tartására azért van szükség, mert az előző napon jelzés érkezett, miszerint ideiglenes gyűjtőtábort hoznak létre Körmenden, amelyben körülbelül 600 fő elhelyezése várható. Mivel a Belügyminisztérium a saját területén hozza létre a tábort, megfelelő, rendezett körülmények között, ezért a város tevékenységét, életét semmilyen körülmény nem zavarja az meg. Erre vonatkozóan Körmend város garanciát kapott, Tiborcz János rendőrfőkapitány úr minden tájékoztatást megad. Különböző mende-mondák kerültek napvilágra, amelyeket különböző szervezetek, magánszemélyek különböző csatornákon keresztül próbáltak meg gerjeszteni – arról, hogy mi is fog történni, huzamosabb ideig fog-e fennállni a tábor, zavarni fogják a város lakosságát - , ezért úgy gondolja, hogy az a korrekt, ha mindenkit megfelelően tájékoztatnak, és természetesen igyekeznek mindenkit megnyugtatni, hogy a rend és fegyelem a továbbiakban is fennáll. A rend és fegyelem eddig is fennállt, ezután is fenn fog állni, ha csak nincsenek olyanok, akik ennek ellenére tesznek. Arra kéri a képviselő-testület tagjait és a jelenlévőket is, hogy annak érdekében tevékenykedjenek, hogy a városban továbbra is ezek az állapotok uralkodjanak, hiszen sem az ideérkező migránsoknak, sem az ebben az ügyben dolgozó embereknek, sem a képviselőknek, sem a város lakóinak nem lehet az az érdeke, hogy ettől eltérő tevékenységek folyanak.

Bebes István polgármester átadja a szót dr. Tiborcz János megyei rendőrfőkapitány úrnak, aki rövid tájékoztatást ad. Ezután Hollósi Gábor iskolaigazgató az iskola életéről, tevékenységéről, a most kapott feladatokról fog beszélni, ezután Andor Gergő a BÁH képviseletében kap szót. Bebes István polgármester már jelezte dr. Tiborcz János rendőrfőkapitány úrnak a kérdéseit, amelyekre várja a választ, majd az ülés végén lehet feltenni a kérdéséket.

Dr. Tiborcz János rendőrfőkapitány mindenkit tisztelettel köszönt ezen a korai órán. Elmondja, hogy arra kaptak feladatot, hogy a Körmendi Rendészeti Szakközépiskola területén alakítsanak ki egy ideiglenes regisztrációs pontot. Itt az a feladat, hogy az ország mélységéből, tehát bármely menekülttáborból, vagy közvetlenül a szerb-magyar határról ideszállított illegális bevándorlókkal kapcsolatos feladatokat ellássák. Felosztott feladatok vannak, a Megyei Kataszrófavédelmi Igazgatóság feladata a sátortábor létrehozása, a tábor működtetése a Bevándorlási és Állampolgársági Hivatal feladata, míg a szakközépiskola ellátási feladatokat lát el, a Vas Megyei Rendőrkapitányságnak pedig a megszokott közrend, közbiztonság – amelyhez Vas megye lakossága hozzászokott - biztosítása a feladata. Megfelelő rendőri erővel garantálja a közrendet és közbiztonságot. Nyilván azzal, hogy ezek a személyek ide autóbusszal érkeznek, percekig, órákig, vagy napokig itt vannak, valamelyest megváltoztatja a város életét, de a közrendben ettől változás nem várható.

Hollósi Gábor igazgató köszönti a jelenlévőket. Elmondja, hogy parancs váratlanul érte, de mint minden Vas megyei polgár, ő is igyekszik a parancsot a leggyorsabban és a legjobb tudása szerint végrehajtani. A parancs átadásától az ideiglenes regisztrációs pont átadásáig 20 óra telt el. Éjjel kettő órakor nyírták a füvet, folytak a munkálatok. Nem az éj leple alatt akarták létrehozni a tábort, hanem a helyzet rendkívülisége miatt volt erre szükség. A szervezet összefogására volt szükség, 49 darab sátort állítottak fel, amely 780 fő befogadására alkalmas. Elmondja, hogy az ideérkezők Vas megyéhez méltó ellátást kapnak, tábori ágyak, takarók, víz, zuhanyzó, a Zala Megyei Büntetés-végrehajtási Intézettől érkező étkeztetés áll a rendelkezésükre. Ritka az, amikor lakókörnyezetben vannak elhelyezve a migránsok, de izolálva, elzárva vannak az iskolától. Az iskolában továbbra is zavartalanul folyik az oktatás, a sportcsarnok használata is biztosított. A tanulókkal kapcsolatban néhány tévhit terjedt el, ezeket szeretné eloszlatni.

A másodévfolyamos tanulók indulnak Budapestre, ahol egy rövid felkészítés után a Hősök terén hétfőn 11 órakor Magyarország miniszterelnöke és a Kormány előtt esküt tesznek. Senki nem szerelt le a tanulók közül, inkább várakozással tekintenek az előttük álló feladatokra. Több szervezet is megkereste őket, a Máltai Szeretetszolgálat és a Vas Megyei Karitasz fog együttműködni a táborral. Más látni a tévén keresztül és más megtapasztalni azt, hogy gyerekek és terhes nők menekülnek. Elmondja, hogy a tévében látni, hogy mindenütt szemetelnek, de az a tapasztalat, hogy a környezet hatással van rájuk, hiszen Körmenden a kihelyezett gyűjtőedénybe helyezik a szemetet. A gyerekeknek külön sátor lett kialakítva, ahol játékok, rajzlapok kerültek elhelyezésre, amivel a gyerekeknek szebbé és jobbá tudják tenni az itt tartózkodásuk idejét. Ezt a sátrat ma a püspök úr meg fogja tekinteni és átadja. A migránsok élelmezése megoldott, viszont takarókra szükség lenne. Tudomása szerint a Megyei Közgyűlés Elnöke körlevelet ír, melyben mindenkit arra kér, hogy ha teheti, nyújtson segítséget, mivel a táborból távozók a takarókat magukkal viszik.

Andor Gábor elmondja, hogy menekültügyben dolgozik szociális munkásként, belátja, nagy nyomás nehezedik ma Magyarországra. A migránsok regisztrálásban a 160-170 ezret már átlépték. Megérti a lakosság aggodalmát. Elmondja, hogy a reggeli órákban két busszal érkeztek a menekültek, ez nagyjából 100-110 főt takar. Tapasztalata szerint ezek az emberek az ellátmányt (élelmiszert és vizet) magukhoz veszik, és 99%-uk tovább is indul. Mivel nem Magyarország a célország, ezért országosan ez a jellemző. A migránsok figyelmét is felhívták a betartandó normákra, csendesen, rendezetten intézzék a dolgaikat, hogy a város nyugalmát ne zavarják meg.

Bebes István polgármester elmondja, hogy számos olyan kérdésre kaphattak választ, ami más megvilágításba helyezi az eseményt. Mindenkinek saját magában kell világossá tenni azt, hogy ez nem a városvezetés elképzelése, a városvezető „pimasz” hozzáállásával meghirdetni tüntetést – ezt a városvezetés kikéri magának. Igyekeznek megfelelő segítséget nyújtani, hogy az országra nehezedő migrációs nyomást megfelelőképpen kezelni lehessen. A rendőrség, az iskola és a BÁH is mindent megtesz annak érdekében, hogy a tábor rendezett körülmények között működjön, hogy az ideérkezők a magyarországi jogszabályoknak megfelelően viseltessenek, igyekezzenek a helyi normákat betartani. A ma reggeli tapasztalatok alapján rendezetten elhagyják az országot a migránsok. Mindenkinek az az érdeke, hogy rend legyen az országban, a városokban és településeken. Ha valaki ennek ellenére próbál meg rendetlenséget teremteni a városban – tegye -, de biztos, hogy nem az ideérkező migránsok lesznek a rendetlenség okozói. Felkéri a képviselő-testület tagjait a kérdéseik felvetésére.

Szabó Ferenc alpolgármester a Rendőrfőkapitány Úrtól kérdezi, hogy Körmend városában a rendőri jelenlét folyamatosan biztosított-e, az iskolaigazgató úrtól pedig azt kérdezi, hogy a migránsok kapnak-e tájékoztatást arra vonatkozóan, hogy melyik az az út, amelyen a legrövidebb idő alatt érik el az osztrák határt.

Czvitkovics Gyula képviselő-testületi tag, mint a körzet képviselője kéri, hogy - mivel a városi temető is azon a részen helyezkedik el, ahol a befogadó állomás, temetések vannak, sok a látogató, és az idős embereknek más a meglátása – a temetőben is biztosítsa a rendőrség a megfelelő rendet, biztonságot.

Bebes István polgármester kérdezi, hogy mit ért a képviselő úr az alatt, hogy az idős emberek meglátása más, esetleg tapasztaltak-e valamit.

Czvitkovics Gyula képviselő-testületi tag elmondja, hogy ő arra gondolt, hogy aki kilátogat a temetőbe, az biztonságban szeretne hazajutni, ehhez kéri a rendőri biztonságot.

Ferencz Gyula képviselő kérdezi a Rendőrfőkapitány Úrtól, hogy előreláthatólag a tábor meddig fog működni, illetve átalakul-e a tábor regisztrációs táborból állandó táborrá.

Dr. Tiborcz János rendőrfőkapitány elmondja, hogy a rendőri jelenlét eddig is biztosított volt a városban, az eddig megszokott közrendet, közbiztonságot ezután is garantálják, a szükséges átcsoportosításokat végrehajtották. Az egész megyei rendőrállományra szükség van a jelenlegi helyzetben. Kérdezi, hogy a reggeli órákban tapasztaltak-e valami komolyabb változást a város közbiztonságában? Az a két busznyi ember, aki reggel érkezett, nagy valószínűséggel már Ausztriában van, és nem hiszi, hogy ebből a város lakossága érzékelt volna valamit. Az iskola feladata a hely biztosítása és az ellátásban való közreműködés, a fő feladata a Bevándorlási és Állampolgársági Hivatalnak és a rendőrségnek van. A temető biztonsága adott. Elmondja, hogy a reggel érkezett emberek elcsigázottak és alig várják, hogy továbbindulhassanak. Felajánlották a pihenés lehetőségét, de élelem és ital kézhezvétele után tovább indultak. Közlekedésbiztonsági szempontból garantálja, hogy amikor csapatokban át- és kivonulnak a városból, a vonulók és a közlekedés biztonsága is biztosított legyen. A reggeli tapasztalok alapján arra nem kell berendezkedni, hogy a migránsok több napig itt maradnak. Azt nem tudja megmondani, hogy a tábor mennyi ideig fog működni, ahogy azt sem, hogy átalakul-e más táborrá. Arra kaptak utasítást, hogy indítsák be a nyílt regisztrációs pontot, további utasításig ezt kell végrehajtani. Az ide érkezett illegális bevándorlókat már máshol regisztrálták, nem kell őket addig sem itt tartani, amíg a regisztrációs folyamatot végigviszi a BÁH. Az iratok és adatok egyeztetése után azonnal indultak tovább.

Hollósi Gábor igazgató elmondja, hogy az egészségügyi ellátásuk nagy feladatot jelent, de az iskolának saját orvosi rendelője van, a Máltai Szeretetszolgálat - tervei szerint – szintén ezen régióból érkezett körmendi orvossal kíván szerződést kötni. A Vas Megyei Mentőszolgálat vezetőjével történt megbeszélés alapján csak a tábor orvosának jelzésére érkezik a tartalékolt mentő, így a lakosságnak nem kell attól félnie, hogy az ő ellátásuk hiányt szenved. Tájékoztatja a jelenlévőket, hogy a BÁH munkatársait az iskolában szállásolták el, részükre irodákat adtak.

Dr. Tiborcz János rendőrfőkapitány elmondja, hogy az idő rövidsége ellenére minden eshetőségre felkészült az állomány.

Hollósi Gábor igazgató elmondja, hogy a tábor fenntartásának minden költsége a BÁH finanszírozása alatt áll. Bizonyos tekintetben a város akár jól is járhat, hiszen a vízvezetéket, az elektromos hálózatot bővítik. Aki meg tudja mondani azt, hogy meddig fog tartani a válság, az meg tudja mondani azt is, hogy meddig fog működni a tábor. Ez most egy válsághelyzet, a rendőrök oktatása nem maradhat el, több mint 400 fő tanul az intézményben.

Andor Gábor elmondja, hogy az emberek a sajtóból, médiából azt látják, hogy a migránsok forgalmas utakon vonulnak, ezzel akadályozva a mindennapi életünket. A reggeli tapasztalok nem ezt mutatják, valószínűleg ez annak is köszönhető, hogy földrajzilag elég közel vannak Ausztriához.

Bebes István polgármester elmondja, hogy a lakók kérték a kerítés megerősítését, ez az iskola vezetésével megbeszélésre került. A Nap utca lakói kérik a rendőri jelenlét biztosítását. Kéri, hogy az átkelő pontokon, ahol útbaigazítás szükséges, mindig legyen rendőr. Tudja, hogy szervezett formában ez nem hajtható végre, de a haladásuk érdekében ez mindenképpen fontos.

Dr. Tiborcz János rendőrfőkapitány elmondja, hogy a Nap utcában folyamatosan biztosított a rendőri jelenlét. Úgynevezett őrhely lett felállítva az utcában, arrafelé senkit nem engednek. A hajnali tapasztalok alapján nem akarnak ők a városon belül semerre sem menni, azt kérdezik, hogy merre tudnak Ausztriába menni. Garantálja, hogy sem a város, sem a 8-as számú főút forgalmát nem akadályozzák a migránsok.

Ferencz Gyula képviselő véleménye szerint a lakók úgy érzik, hogy valakinek leégett a háza, majd utána értesítették őt erről. Valami tájékoztatást kellett volna előre adni a lakosságnak, hiszen az információ hiányában az emberek félnek. Szeretné, ha tábor nagyon rövid idő alatt megszüntetésre kerülne.

Dr. Tiborcz János elmondja, hogy az újságból, tévéből, internetről tájékozódva az emberek félelme jogos. Ők kaptak egy parancsot, amit a legjobb tudásuk szerint végrehajtottak. Érti a lakosságot, hogy a médiában látottak alapján félnek, de ez a félelem indokolatlan. Garantálja, hogy semmi gond nem lesz abból, hogy a nyílt regisztrációs pont a szakközépiskola területén működik.

Hollósi Gábor elmondja, hogy a polgármester urat támadták amiatt, hogy nem adott tájékoztatást. Nem adott tájékoztatást, hiszen nem volt rá lehetősége. Szerda este 20:20 órakor érkezett az Országos Rendőrkapitányságról a telefonhívás, amivel őt berendelték és meghatározták a feladatát. Megkérdezte, hogy lehet-e tájékoztatni a polgármestert. Azt a tájékoztatást kapta, hogy a kommunikáció az ORFK feladata, ők adják ki az értesítést. Miután a polgármester látta és hallotta mi készül, nem kis felháborodással hívta fel őt, mire ő azt válaszolta, hogy nem volt felhatalmazva a tájékoztatásra. A mai napra engedélyezték a tájékoztatást. Nyilván aki volt katona tudja, hogy azt teszik, amire utasítást kapnak.

Bebes István polgármester elmondja, hogy igen, a ház leégett, az ország háza leégett, de erről nem az ország tehet. Erről azok tehetnek, akik azt a képet festik az ideérkezőknek, hogy odaát minden Kánaán. Ennek az elszenvedője az ország, ezt a migrációs nyomást nem bírta ki a déli határszél, így kerülnek az ország más helyszíneire is olyan ideiglenes táborok, amelyre a későbbiekben - várhatóan vagy a migrációs nyomás csökkenésével vagy megszűnésével – nem lesz szükség. Nem akarja saját magát felmenteni, az embereknek nem csak a jóban, hanem a bajban is együtt kell működni. Garantálják a szervezetek, hogy a megfelelő rend és fegyelem fennáll majd a városban, a Városgondnokság emberei is mindent megtesznek a tisztaság fenntartásában. Önkritikával is kell azonban élni, hiszen ha valaki augusztus 19-én este végigment a városban, láthatta, hogy nemcsak Röszke mellett szórják el a műanyag palackokat, hanem Körmenden is, és nem a migránsok szórták el, hanem a körmendiek. Megkér mindenkit, hogy a meglévő rendet, fegyelmet, korrektséget ne próbálja meg felborítani, és különböző légből kapott ötletekkel, tevékenységekkel megzavarni a város életét. Erre nincs szükség, arra azonban igen, hogy ez a helyzet minél előbb megoldódjon. Kérés érkezett Budapestről, az emberek az iskolában kerültek elhelyezésre, ennek az ötlete nem a polgármestertől származik.

Auer Miklós képviselő elmondja, hogy minden elismerése a rendőröké. Nagyon jól látszik, hogy a lakosság, az emberek ebben a gépezetben csak porszemek. Akinek tisztes szándéka van, annak semmi keresnivalója nincs a zöldhatáron. Egyetért képviselőtársával, hogy a körmendiek kész tények elé lettek állítva. Megérti, hogy parancsot kellett teljesíteni, a tájékoztatásra sem volt lehetőség. Azért is keltett megdöbbenést a tábor létrehozása, hiszen arról volt szó, hogy lakott területen nem lesz regisztrációs pont kialakítva. Érti, hogy az iskola a Belügyminisztérium területe, de amint kilépnek az utcára, az már közterület. Hiányolja a választott országgyűlési képviselőt, aki a lakók és az országgyűlés közötti kapcsot képezi, hiszen az ő véleményére is kíváncsiak az emberek. Nemtetszését fejezi ki, hogy a nyílt regisztrációs pont a városban került kialakításra.

Bebes István polgármester elmondja, hogy az említett képviselő az ülést megelőző napon a táborban járt, meghallgatta az előkészítéssel kapcsolatos dolgokat, egyeztetett a rendőrfőkapitánnyal, az iskolaigazgatóval, a BÁH képviselőjével. A hallottak és látottak alapján a saját véleményét kialakította. Az hogy kire milyen jelzőt mondanak, egyrészt a megfogalmazó saját habitusáról, másrészt attól, hogy ki hogyan áll hozzá a kérdésekhez. Azt gondolja, hogy ezt az ügyet nem lehet elbagatelizálni, nem lehet homokba dugni a fejeket, majd pedig a TESCO parkolóban, vagy más parkolókban megjelenni lakossági sajtótájékoztatás okán. Ez sokkal nagyobb veszélyt jelent, mint egy szervezett tábor. Elmondja, hogy a városban mások is járnak, akiknek a szándékáról sem a képviselő úrnak, sem a polgármesternek fogalma sincs, őket senki nem regisztrálja, nem kontrolálja, így bármi előfordulhat bármikor. Nem egy általános helyzetről van szó, minden ember a történelem egy része, egy olyan élethelyzeté, amely azért született, mert valakik felelőtlen módon – felelős Európai Uniós vezetők is – azt a képzetet mutatták, hogy itt a Kánaán, mindenki pénzt és ellátást fog kapni. Erről a városvezetés, de talán még az ország sem tehet, meg kell próbálni a helyzetet kezelni. A segítségnyújtás nem csak a városvezetés, hanem az emberek feladata is.

Tompa László képviselő elmondja, hogy a hallottak alapján meggyőződhetett mindenki, hogy Körmend városát rövid és hosszú távon hatások érik. A rövid táv jelen esetben azt jelenti, hogy 24 óra alatt Körmend városának szubjektív biztonságérzete abszolút megváltozott. Kijelenti a Belügyminisztérium felé, hogy elhamarkodott döntést hoztak azzal kapcsolatban, hogy Körmenden hoztak létre ideiglenes regisztrációs helyet, ahol nincs 20 km sem az osztrák határtól, a schengeni határszakaszoktól. Arra lehet appelálni – jogosan – hogy a menekültek eltávoznak Ausztria felé. Elméleti kérdése – nem kér rá választ – hogy mi lesz akkor, ha Ausztria lezárja a határait. Amit a Belügyminisztérium Körmendre testált, nem csak a parancs végrehajtása, a tábor kialakítása, hanem olyan személyek is érkeznek- betegek, terhesek, sérültek -, akik gyógyellátásra szorulnak, és ezt Körmend város kórháza nem tudja ellátni, illetve a Körmendi Járásbíróság is feladatokat fog kapni, azonban abban nem biztos, hogy a kapacitásuk tudja-e ezt rendezni. Az önkormányzatra is óriási feladat hárul. Kérdezi, hogy a KLIK-en keresztül milyen tájékoztatást ad az önkormányzat az általános iskolák vezetőinek, akik esetlegesen számháborúzni akarják elvinni a gyerekeket a Várkertbe. Kérdezi, hogy azokra az emberekre, akik kimennek a temetőbe a szeretteikhez, kik fognak vigyázni, illetve a polgárőrség megerősítése hol tart. Javasolja, hogy a polgármester írjon levelet a Belügyminisztériumnak jelezve a problémákat és gondokat. Megtiszteltetés számára, hogy Bana Tibor országgyűlési képviselő is jelen van az ülésen. Olvasta a kommentjeit, összegyűlésre hívó szavait, kéri, hogy más formában kerüljön sor erre, hiszen ha az osztrákok lezárják a határokat, akkor több száz ember munkája kerül veszélybe. Kéri, hogy a várossal közösen dolgozzanak, ne úgy, hogy demonstrációkat szerveznek, az emberek tűrésszintjét heccelve, hanem a várossal és a Vas Megyei Rendőrkapitánysággal közösen keresve a megfelelő megoldást.

Dr. Tiborcz János rendőrfőkapitány elmondja, hogy a lakosság szubjektív biztonságérzete nem azért változott meg, mert a város objektív biztonsága megváltozott volna. A magyar rendőrség óriási erőfeszítéseket tesz annak érdekében, hogy a helyzetet kezelni tudja. Ebből a Vas Megyei Rendőrfőkapitányság eddig is kivette a részét. Nem számolnak olyan migrációs ügyekkel, amellyel a Körmendi Járásbíróságnak feladata lenne majd. A megváltozott Büntető Törvénykönyv a Szegedi Járásbíróság kizárólagos illetékességét állapítja meg, másodfokon pedig a Szegedi Törvényszék jár el. Tájékoztatja a képviselő urat arról, hogy az államhatártól vagyunk 20 km-re, Schengen jóval messzebb van, Schengen külső határa Ukrajna, Románia, Horvátország, Szerbia, míg Szlovénia, Ausztria, Szlovákia a Schengen belső határ. A polgárőrség bevonására egyelőre nincs szükség. Mivel a tábor egy nyílt regisztrációs pont, ezért megakadályozni, kényszerítő eszközöket alkalmazni nem lehet velük szemben. Megismétli: az a tapasztalat, hogy az ide érkezők már regisztrálva vannak, élelmet és vizet magukhoz véve indulnak is tovább. A Belügyminisztérium joga - egy olyan iskolában, ahol az infrastruktúra adott - eldönteni a tábor létrehozását. Szeptember 15-ével új törvény lép hatályba, aminek hatására új jogi és fizikai helyzet alakul ki a szerb-magyar határon, reméli, hogy így a helyzet pozitív irányba elmozdul.

Bana Tibor országgyűlési képviselő elmondja, hogy a Jobbik nem szeretne egy percig sem bevándorlókat Körmenden, ezért is adtak ki közleményt és tartanak – megfelelő keretek között és bejelentve – demonstrációt, ahová pártállástól függetlenül mindenkit sok szeretettel várnak. Kéri a képviselő-testületet, hogy ők is menjenek el a demonstrációra és közösen tiltakozzanak az ellen, hogy Körmenden előzetes bejelentés nélkül tábort hozzanak létre. Biztos a rendőrség felkészültségében, azonban kérdezi, hogy nagyobb létszámú bevándorló érkezése esetén is tudják-e majd kezelni a helyzetet. Hiányolja a tájékoztatást, a kormány felelősségét kellene firtatni véleménye szerint. A Jobbik 15 km-es körzetben népszavazás tartását javasolja. Reméli, hogy az új törvény kezeli a helyzetet. Régóta mondják javaslataikat, a határok lezárását, önálló határőrség visszaállítását, melyekkel a várhatóan tavasszal érkező, akár még nagyobb menekülthullám kezelhető lenne. A demonstráció megtartását azért tartja fontosnak, mert azt szeretnék, ha egyetlen napig sem tartózkodnának menekültek lakott területen, nyitott menekülttáborban. Amint kilépnek az utcára, már nem a BM területén tartózkodnak. Kifogásolja, hogy az éj leple alatt, érdemi tájékoztatás nélkül megépítették a tábort, reggel kellett ezzel szembesülni. Szomorúnak tartja, hogy a város első embere és vezetése is csak ekkor értesült a helyzetről. Határozottabb fellépést kér a polgármestertől, komolyabb tiltakozást vár a képviselő-testülettől. Pártpolitikai hozzáállástól függetlenül vár mindenkit az esti demonstrációra.

Bebes István polgármester elmondja, hogy a hallott politikai eszmefuttatást képviselő úr vigye a parlament elé, és ott hangoztassa. Itt a város életéről van szó, melyet nem hathat át a politika, a városért kell tenni és dolgozni. A képviselő úrnak is az kell, hogy legyen a célja, mint minden egyes magyar állampolgárnak, hogy egy országban rend és fegyelem legyen.

Dr. Tiborcz János rendőrfőkapitány elmondja, hogy bízik abban, hogy a többször elmondott esti demonstráció rendőri feladatot nem igényel, hiszen egy jogkövető országgyűlési képviselő a szervező. Reméli, hogy képviselő úr garantálja azt, hogy rendőrt a kapott feladattól nem von el.

Geosics László képviselő elmondja, hogy a kialakult helyzetet meg kell oldani, a képviselőknek és a jószándékú embereknek az a feladatuk, hogy úgy segítsenek, hogy a Körmenden lakó emberek ne vegyenek észre semmit sem abból, hogy Körmenden tábor létezik. Akár úgy is lehetne segíteni véleménye szerint, hogy buszokkal tovább is lehetne őket szállítani a határhoz, így kevesebbet érintkezhetnének az itt élőkkel. Reggel két csoporttal is találkozott, elmondhatja, hogy rendezetten, fegyelmezetten vonultak. Segíteni kell őket és nem vádaskodni, demonstrálni. Az ő véleménye: lehetetlen nincs, csak tehetetlen.

Bebes István polgármester elmondja, hogy ha valaki azt szeretné – korábbi eszmefuttatásainak megfelelően – hogy rend és fegyelem legyen, annak nem lehet célja a rend és fegyelem megbontása. Ez a véleménye még akkor is, ha az országgyűlési képviselő úrnak ez nem tetszik. Körmend jogkövető város, mindig arról volt híres, hogy az idejövőket tisztelettel fogadta, és ha az ideérkezők megfelelően viszonyultak a városhoz, akkor elkísérte őket azokon az útjukon, ahova szerettek volna menni. A bevándorlók nem ide szeretnének jönni, ők máshova és nyugalomban szeretnének menni. Nyilván ott majd fogadja őket a kegyetlen valóság, ami ugyanolyan, mint eddig is volt, hiszen dolgozni kell mindenütt, és a törvényeket betartva kell élni mindenütt. Magyarországon is a törvényeket betartva kell élni. Amennyiben bárki azt terjeszti, hogy félni kell, akkor az emberek nyilván félni is fognak. Ha a vezetők – az országgyűlési képviselők is - arról tesznek tanúbizonyságot, hogy a problémát meg fogják oldani, akár összefogva próbálnak nyugalmat árasztani az emberek felé, akár együttműködésre kérni őket, akkor ezek a problémát kevésbé merülnek fel. Akkor is vannak érintkezések, problémák, találkozások, de a sokkhatás nagy mértékben csökkenthető. Szívük joga megtartani a demonstrációt, de a jóérzésű körmendi embereket nem kell olyan dolgokkal bolondítani, mint amelyekkel sok esetben teszik. Kétarcúak tudnak lenni egyes pártok, egyrészt hangzatosan iszlám pártiak, majd hirtelen fordulattal más hangokon beszélnek. Ezek izgalmas kérdések, a nagy politika része, ezt rendezzék el a parlamentben. Mi szeretnének nyugodtan, az emberekkel együttműködve élni és vigyázni rájuk. Arra kéri a rendőrség embereit – és erre a rendőrkapitányságtól, az iskolától és a BÁH-tól is garanciát kapott -, hogy a városban a rend és fegyelem továbbra is álljon fenn. Jelzi, hogy az értesítés óta a Belügyminisztérium államtitkárával folyamatos kapcsolatban vannak, a problémákhoz segítőkészen áll hozzá, tehát levélírásra nincs szükség, hiszen folyamatos a kapcsolattartás. Mindig meghallgatták az emberek javaslatát, ahogy ezután is ezt fogják tenni. Amennyiben úgy látja, hogy a helyzet szükségessé tesz, ismét össze fogja hívni a képviselő-testületet rendkívüli ülésre. Értse meg mindenki, hogy az időt nem lehet átugrani, vannak szabályok - a rendkívüli ülés tartásával kapcsolatban - , amelyeket súroltan tartottak be. Kéri a képviselőket a segítésnyújtásra, a rend és fegyelem megtartására. Ahol megjelenik, mindenhol ezt teszi, az emberek elmondják problémáikat, ő pedig megpróbál segítőkészen hozzáállni. Amennyiben a jelenlévők és a képviselő-testület tagja így állnak hozzá a helyzethez, az a rend fenntartásához mindenképpen segítség.

További kérdés, észrevétel hiányában Bebes István polgármester a rendkívüli Képviselő-testület ülését 09 óra 27 perckor bezárja.

K. m. f.

Bebes István dr. Stepics Anita

polgármester jegyző